寄集節二首  其二
作者：張耒
朝代：宋

paragraphs: 北風號空庭，山雪鳴急霰。
是時我與子，傾蓋初相見。
相逢兩恨晚，語罷喜復歎。
明燈照紅爐，杯酌方爛漫。
劉公摩霜鬢，氣若初捷戰。
喜我兩人交，深杯手持勸。
縱橫恣談笑，一醉便侵旦。
想子病酒容，蓬頭不能飯。
那知會日少，告別不容戀。
出門送子歸，慘若失侶雁。
終朝或不語，妻子怪相問。
別來三得書，日月去如箭。
栗亭在何處，山川浩千萬。
吾將理南棹，遂我江湖願。
兩如隨風雲，那復計聚散。
遲君秣驪駒，別我過窮縣。